ไฟแนนซ์ทูเดย์
ปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย
20 ส.ค. 2554

ปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย
โดย..ทีมข่าวการเงิน 
ออกอาการปลื้มสุดๆ กับผลงานธุรกิจเทรดไฟแนนซ์ พุ่งพรวดจากเดือนละ 1 หมื่นล้านบาท เมื่อ 3 ปีที่แล้ว ขึ้นมาอยู่เดือนละ 7 หมื่นล้านบาทในปัจจุบัน ทำรายได้ค่าธรรมเนียมจากธุรกิจรายใหญ่โตอย่างเป็นกอบเป็นกำ ทำเยี่ยงนี้เรื่อยไป ไม่ตบโบนัสให้ก็ใจดำแล่วครับเจ้านาย 
ด้านธุรกิจบริหารเงิน เพิ่งชนะประมูลการให้บริการธุรกรรมการชำระเงินแก่ลูกค้าต่างจังหวัดของบริษัท เอไอเอ ประเทศไทยที่มีปริมาณเช็คในต่างจังหวัดวันละประมาณ 5,000 ฉบับ หรือปีละประมาณ 1.3 ล้านฉบับ ทำให้ธนาคารมีกระแสเงินสดรับระยะสั้นเดือนละประมาณ 1,000 ล้านบาท นำไปหารายได้จากดอกเบี้ยปล่อยกู้ระยะสั้นได้อีก โดยไม่มีต้นทุนดอกเบี้ยจ่ายแม้สตางค์แดง มีแต่รับกับรับ 
บุญทักษ์ หวังเจริญ ประธานเจ้าหน้าที่บริหาร ธนาคารทหารไทย ยืนยันคงเป้าสินเชื่อปีนี้โตมากกว่า 10% แน่ หากเศรษฐกิจไทยโต 4% และมีเป้าหมายบริหารหนี้ที่ไม่ก่อให้เกิดรายได้ (เอ็นพีแอล) อยู่ที่ไม่เกิน 56% ซึ่งตอนนี้ระดับเอ็นพีแอลลดลงแล้ว
วกไปดูเรื่องราวใกล้ตัว อรรณพ ลิขิตจิตถะ รองเลขาธิการ ปปง. ออกมาประกาศเปิดประมูลขายทอดตลาดทรัพย์สินที่ยึดมา จำนวน 22 รายการ ทั้งรถยนต์ รถจักรยานยนต์ ทองรูปพรรณ อัญมณี เครื่องประดับ และวัตถุมงคล มูลค่าร่วม 300 ล้านบาท ใครสนใจไปประมูลได้ 
รอลุ้นกันอีกรอบ ศูนย์วิจัยกสิกรไทย คาดว่าการประชุมของคณะกรรมการนโยบายการเงิน (กนง.) ในวันนี้ จะมีมติปรับขึ้นอัตราดอกเบี้ยซื้อคืนพันธบัตรระยะ 1 วัน ซึ่งเป็นอัตราดอกเบี้ยนโยบายอีก 0.25% จาก 3% มาที่ 3.25% เพื่อรักษาเสถียรภาพทางเศรษฐกิจ 
12 ก.ค.ที่ผ่านมา เซอิจิ โคจิมะ เอกอัครราชทูตวิสามัญผู้มีอำนาจเต็มญี่ปุ่น ประจำประเทศไทย เดินทางเข้าพบ ยิ่งลักษณ์ ชินวัตร ว่าที่นายกรัฐมนตรี ณ ที่ทำการพรรคเพื่อไทย แสดงความยินดีกับ ยิ่งลักษณ์ และพรรคเพื่อไทยที่ชนะการเลือกตั้งจนสามารถจัดตั้งรัฐบาลได้ พร้อมกับหารือถึงแนวทางการฟื้นฟูความสัมพันธ์ รวมถึงการพัฒนาด้านการค้าระหว่างไทยและญี่ปุ่นให้ดียิ่งขึ้น ว้าว...